Сагаси гьуни - адамтас разидеш - Статьи - Сетевое издание «По новому пути»\nСагаси гьуни - адамтас разидеш\n24.07.2020 18:29 Пятница\nГIергъити чумал бархIилизир ХахитIала шила бегIбайлабси гьунчир гIянжи, гъягъя, асфальт дихули дашути камазунала ва мазанала тIамри къайдиркули ахIен. Ишар лер къирли буцибси гьунч гъяжбирути катокуни, автогрейдерти ва цархIил техника. Дахъал тIама-гьама, хяса лерли диалра, адамтас хIейгули ахIен, иличи ургIебли гьуни сагабирнила хIянчи детурхни илдас разидеш саби.\nСагаси гьуни — адамтас разидеш\nЛаваша — Арада-ЧIугIли гьунчир асфальт кабирхьнила хIянчи 2017-ибил дуслизир дехIдихьибтири. «Магуш» бикIуси ООО-ла бекI инженер Халил ХIяжиевли бурили кьяйда, ишарти хIянчи 2020-ибил дусла декабрьла ахирличир хъараахъес пикрибарибси саби. Сагали бируси гьунчир дирути хIянчи къияндулхъахъули сари ишар дахъал кьячIикIлуми, лугри ва кетхIулти лернили.\nБусягIятла замана къирли бурцуси мерли бетаурли саби Лаваша-ХахитIа гьуни. ХахитIала шилизир кьакьурби далдирнила хIянчи хIеблизирал дехIдихьиб. Гьанна биалли асфальт кабихьили, ил диркьбирули бузули саби. Ишаб 8 километрла гьуни асфальтли буцес пикрибарибси саби, гьанналис биалли 5 километр буцили саби. Гьунчир дарес гIягIнити хIянчи даимдиубли сари. ХахитIала ва УбяхI-ЧIугIлила шимала ургабси гьуни къулайси агиличи буршнила шайчирти хIянчи детурхули сари. Гьундури далдирантани кьячIикIлуми, лугри урасиб, гьунчир лишанти ва гьалабизуни тIашдатур.\nИшар детурхути лерил хIянчилизир 20-личибра имцIаси техника бузули саби. Хасси гIягIниахъа кумекличил, качестволичи хIеруди бузахъути специалистунани кабирхьуси асфальт сегъуна качествола сабил, илала температура белгидирули саби.\nГьундури къулайдирнилизиб бузути хIянчизартала къайгъначибли камси заманала гIергъи республикализиб асфальтли буцибси ца гьатIи гьуни дакIубирар. Ишарти лерил хIянчи «Дагестанавтодор» ГКУ-ла гьундурала фондла харжанас детурхути сари.\nДахъал дусмазиб чумал шила адамтас къиянти гьундурикад башес чевкъусири. Гьанна детурхути хIянчи хъараурхIели илди камси заманала бухIнаб районна центрлизи сабиур.\nХахитIала шилизиб адамти бахъал саби, биштIатира камли ахIен. Ил багьандан гьуни сагабирнила анцIбукь лебтасалра разидеш саби. Илгъуна лугIяна гьунчибад велосипедуначиб, роликуначиб кабулхъес гьай-гьайра дигахъу. Халатала бекIлизира ишгъуна пикри бакIили саби: гIяхIси, сагаси гьуникад хъярхъли машинти дикестира къаршибикесгу, ибси. Ил секIал бетрахIеэсгу.\nГьуни бирутас баркалла, ил машинтачиб башутас кьяйдали, хьурали башутасра разидеш саби.